section_heading: Fond
paragraph_text: Veliko bogatstvo fonda Znanstvene knjižnice predstavlja i 9.100 naslova periodičnih publikacija sa 65.000 godišta. Među njima posebno mjesto ima stara dalmatinska periodika. Od sačuvanog trećeg godišta <i>Almanacco di Zara</i>, tiskanog 1806. godine u Battarinoj tiskari, preko <i>Kraglskog dalmatina – Il regio Dalmata</i> (1806-1810), malo poznatog <i>Bollettino Dalmata</i> (1807), dvojezičnog biltena <i>Sôk izvadjen iz naredbenih kgnigaa Vojske od Dalmaczie – Estratto delle notizie uffiziali dell'Armata di Dalmazia</i> (1809), do pojave prvih novina <i>Gazzeta di Zara</i> 1832. godine, kronološkim redoslijedom ističu se najznačajniji naslovi zadarske periodike: <i>Srpsko-dalmatinski magazin</i>, <i>Zora Dalmatinska</i>, <i>Osservatore Dalmato</i>, <i>Glasnik dalmatinski</i>, <i>Narodni list - Il Nazionale</i>, <i>Il Dalmata</i>, <i>Vuk</i>, <i>Lovor</i> i druge.